Vedtægter



GC2/Vidi brugergruppen

Foreningens navn

§ 1: Foreningens navn er GC2/Vidi brugergruppen.

Foreningens formål

§ 2: Foreningens formål er at formidle kendskabet til Open Source-projektet GC2/Vidi, understøtte vidensdeling og erfaringsudveksling mellem medlemmerne og arbejde for udbredelsen af brugen af GC2/Vidi.

Formålet ønskes bl.a. opnået ved:

* At afholde en årlig generalforsamling, samt evt. brugergruppemøder.
* At formidle viden og erfaringer, f.eks. gennem udarbejdelsen af vejledninger og videoer, samt afholdelse af kurser.
* At etablere og bidrage til en platform for deling af materiale, f.eks. vejledninger og videoer.
* At motivere til arbejds- og interessegrupper.
* At understøtte og styre vedligeholdelse og videreudviklingen af f.eks. gennem fællesfinansiering og prioritering af udviklingsønsker.

Medlemskab

§ 3: Alle med interesse i GC2/Vidi kan optages som medlemmer i foreningen.

Tilmelding tilkendegiver, at man tilslutter sig foreningens formål og idegrundlag, samt respekterer nærværende vedtægter og beslutninger vedtaget på foreningens generalforsamling.

§ 4: Som medlem betales et kontingent, der bl.a. anvendes til lokaleleje, forplejning, vedligeholdelse og videreudvikling af projektet og finansiering af fællesinitiativer fx større udviklings- eller dataprojekter.

Kontingentet fastsættes på generalforsamlingen hvert år, og opkræves 30 dage efter generalforsamlingen.

§ 5: Medlemskab giver adgang til årlige generalforsamlinger og brugergruppemøder, samt andre

arrangementer mod en eventuel fastsat betaling for det pågældende arrangement.

§ 6: Foreningen opretter og vedligeholder relevante medlemslister. Medlemslisterne er til brug for foreningen og kan ikke videreformidles til andre virksomheder eller organisationer uden aftale herom.

§ 7: Udtrædelse af foreningen sker ved skriftlig meddelelse til foreningens bestyrelse. Medlemmets kontingent tilbagebetales ikke ved udtrædelse.

§ 8: Bestyrelsen kan beslutte at ekskludere et medlem fra foreningen. En eksklusionsgrund kan være gentagne gange at have modarbejdet foreningens formål. Meddelelse om eksklusion skal foreligge skriftligt fra bestyrelsen med angivelse af årsagen til beslutningen. Medlemmets kontingent tilbagebetales ikke ved eksklusion.

§ 9: Foreningens regnskabsår følger kalenderåret.

Generalforsamling

§ 10: Der holdes ordinær generalforsamling én gang årligt. Denne forsøges for så vidt muligt afholdt i januar måned, alternativ hurtigst muligt herefter. Generalforsamlingen indvarsles elektronisk senest 3 uger før afholdelsen og skal afholdes i Danmark.

§ 11: Indkaldelse til generalforsamling skal indeholde dagsordenen for selve mødet. Følgende punkter skal som minimum behandles på generalforsamlingen:

1. Valg af dirigent
2. Valg af referent
3. Bestyrelsens beretning om foreningens virke for det forløbne år
4. Fremlæggelse og godkendelse af det reviderede regnskab for det forløbne år
5. Planer for det kommende år
6. Godkendelse af budget for det kommende år og fastsættelse af kontingent
7. Eventuelle forslag til afstemning
8. Valg af bestyrelse
9. Valg af revisor
10. Eventuelt

Forslag til behandling under dagsordenens punkt 7 skal tilsendes bestyrelsen senest 2 uger før afholdelse af generalforsamlingen.

Generalforsamlingen kan ikke behandle punkter, som ikke er på dagsordenen, eller punkter som ikke er blevet varslet på behørig vis i overensstemmelse med nærværende vedtægter. Endelig dagsorden inkl. det reviderede regnskab og eventuelle øvrige bilag fremsendes elektronisk senest 1 uge inden generalforsamlingen. Bemærk, at der på generalforsamlingen alene kan træffes beslutninger om indholdet i dagsordens punkter 1 til og med 9.

§ 12: Alle beslutninger på generalforsamlingen træffes ved almindeligt stemmeflertal. Hvert medlem har 1 stemme. Kun medlemmer, der ikke er ekskluderede eller i restance med betalinger til foreningen, kan afgive stemme på generalforsamlingen. I tilfælde af stemmelighed bortfalder forslaget.

§ 13: Hvis mindst 1 medlem forlanger skriftlig afstemning, så skal afstemningen foretages skriftligt.

§ 14: Det er på foreningens generalforsamling muligt at stemme ved fuldmagt.

§ 15: Den til enhver tid lovligt indvarslede generalforsamling er beslutningsdygtig.

§ 16: Efter generalforsamlingen udarbejdes et skriftligt referat af den valgte referent. Referatet gøres tilgængeligt for medlemmerne senest 2 uger efter afholdt generalforsamling.

§ 17: Ekstraordinær generalforsamling skal indkaldes af bestyrelsen med 3 ugers varsel, såfremt 1⁄4 af foreningens stemmeberettigede medlemmer skriftligt fremsætter begæring herom til bestyrelsen, eller såfremt bestyrelsen selv ønsker det. Sammen med begæring om ekstraordinær generalforsamling fremsendes en dagsorden med de punkter, der ønskes behandlet til bestyrelsen.

Bestyrelse

§ 18: Foreningen ledes af en bestyrelse på op til 7 personer, dog minimum 3 personer, som vælges på den årlige generalforsamling for 2 år ad gangen. Kun medlemmer af foreningen er valgbar til bestyrelsen. Hvert medlem i bestyrelsen er på valg for 2 år ad gangen. Ved den stiftende generalforsamling er halvdelen af medlemmerne på valg for 1 år.

§ 19:

Bestyrelsens opgaver er bl.a.:

* Afholdelse af årlig generalforsamling, samt brugergruppemøder.
* Udarbejdelse af regnskab.
* Etablering og vedligeholdelse af en medlems- og e-mail liste, samt en platform for deling af materiale, f.eks. bestyrelses dagsordener og referater, regnskaber, vejledninger og oversigt med videreudviklingsønsker.
* Varetagelse og styring af videreudviklingen af projektet, herunder indsamling af større videreudviklingsønsker, samt prioritering heraf og arbejde for fællesfinansiering.

§ 20: Bestyrelsen konstituerer sig selv med formand, næstformand og kasserer.

§ 21: Bestyrelsen fastsætter selv sin forretningsorden og træffer de beslutninger, der er nødvendige for foreningens daglige drift.

§ 22: Bestyrelsen er beslutningsdygtig, når mindst halvdelen af bestyrelsesmedlemmerne er til stede. Hvert bestyrelsesmedlem har 1 stemme. Ved stemmelighed er formandens stemme afgørende.

§ 23: Ved hvert bestyrelsesmøde udarbejdes et referat. Referatet gøres tilgængeligt elektronisk for foreningens medlemmer.

§ 24: Foreningen tegnes af 2 bestyrelsesmedlemmer, hvoraf den ene skal være formanden eller næstformanden, samt kassereren. Der kan meddeles andre enkeltpersoner prokura, altså mulighed for at tegne for foreningen ved fuldmagt for de tegningsberettigede.

§ 25: Revisor vælges for 1 år ad gangen og kan ikke være et medlem af bestyrelsen. Revisor kan være medlem eller ikke-medlem af foreningen.

Vedtægtsændringer og opløsning

§ 26: Beslutning om ændringer af nærværende vedtægter træffes på foreningens generalforsamling.

Forslag til vedtægtsændring skal fremgå af dagsordenen.

En vedtægtsændring er kun gyldig, hvis 3⁄4 af de stemmeberettigede medlemmer er repræsenteret ved generalforsamlingen, og hvis den tiltrædes af mindst 2/3 af de fremmødte stemmeberettigede medlemmer inklusive fuldmagter.

Repræsenterer generalforsamlingen ikke 3/4 af de stemmeberettigede medlemmer skal bestyrelsen indkalde til ny generalforsamling, der tidligst kan afholdes 2 uger senere.

Ved indkaldelse til ekstraordinær generalforsamling, skal der igen redegøres for vedtægtsændringen.

På den ekstraordinære generalforsamling kan vedtægtsændringen vedtages ved simpelt flertal inklusive fuldmagter.

§ 27: Generalforsamlingen kan beslutte at lade foreningen opløse efter samme regler som angivet i § 26.

Ved foreningens opløsning skal foreningens midler overdrages til et eller flere Open Source-projekter, gerne under OSGeo.

Ikrafttrædelse.

§ 28: Nærværende vedtægter, der er vedtaget på den ordinære generalforsamling den 30. januar 2020, er gældende som foreningens vedtægter.

Vejle, den 30. januar 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

